### Beslutningstema

Der skal tages stilling til bevilling af kommunegaranti på 3 mio. kr. til etablering af ny elkedel til Frifelt-Roager Varmeværk. Andel for Tønder Kommune er 1,273 mio. kr.

### Sagsfremstilling

Frifelt-Roager Varmeværk producerer i dag ca. 90 % af deres varme med biogas som brændsel, mens ca. 10 % kommer fra brug af naturgas.

Brugen af naturgas ønskes udfaset så hurtigt som muligt, både af samfundsmæssige forhold, men også grundet prisniveauet og den usikkerhed, der er med levering heraf.

Varmeværkets bestyrelse har derfor besluttet sig for at få etableret en elkedel.

Projektforslaget er godkendt i Kommunalbestyrelsen den 31. august 2022.

Det samlede projekt viser en positiv samfunds- og selskabsøkonomi samt en årlig besparelse for den enkelte forbruger på ca. 2.000 kr.

Forbrugerfordelingen er på 57,563 % til Esbjerg Kommune og 42,437 % til Tønder Kommune. De to kommuner har været i dialog med hinanden om indstillingen til kommunalbestyrelserne.

Som Tønder Kommunes administrationspraksis angiver, skal der kun udarbejdes en ekstern risikovurdering for projekter over 10 mio. kr.

Der ønskes optaget et fastforrentet 20 årigt lån hos Kommunekredit på 3 mio. kr., som kan anvendes både til byggekredit og den endelige låneoptagelse, når projektet er helt færdigt.

### Økonomi

Frifelt-Roager Varmeværk har pt. 2 garantier med en samlet restgæld på 0,4 mio. kr.  De samlede garantier til fjernvarmeværker i Tønder Kommune udgør 259,4 mio. kr.

### Lovgrundlag

Bekendtgørelse om kommunernes låntagning og meddelelse af garantier m.v.

### Fagchefen for Økonomi og Løn indstiller,

at der ydes kommunegaranti til Frifelt/Roager Kraftvarmeværk med 42,437 % af anlægsinvestering på 3,0 mio. kr., svarende til 1,273 mio. kr.,

at der opkræves stiftelsesprovision på 1 % samt løbende garantiprovision på 0,55 % af 1,273 mio. kr., og

at indstillingen videresendes til Kommunalbestyrelsen.

Beslutning fra Økonomiudvalget, 22. september 2022, pkt. 2:

Indstillingen anbefales.

### Beslutning

Indstillingen godkendt.